สวัสดีครับ ในบทนี้ผมจะพูดถึงเรื่อง การออกไปหาอะไรกินข้างนอกกับเพื่อนนะครับ บางครั้งเวลาที่เพื่อนมาเยี่ยมผมที่บ้านเนี่ย ผมก็มักจะชวนเพื่อนออกไปหาอะไรกินข้างนอก อย่างเช่นออกไปหาของกินที่เซเว่น ออกไปหาก๋วยเตี๋ยวกินกัน ออกไปหาข้าวแกงหน้าปากซอยกิน ข้อดีของการออกไปกินข้าวกับเพื่อนก็คือ เราได้มีการพูดคุยกัน เวลากินข้าวมันก็จะเอร็ดอร่อยมากขึ้น ถ้าเกิดว่าเรานั่งกินคนเดียวเนี่ย มันก็แบบน่าเบื่อเนาะ คือกินไปก็ไม่มีคนพูดด้วย นั่งคิดอะไรเรื่อยเปื่อยไป แต่ถ้าเกิดว่าเรามากินข้าวกับเพื่อนเนี่ย เราก็จะได้มีการสนทนาพูดคุยกัน ซึ่งมันจะทำให้บรรยากาศในการกินข้าวเนี่ย สนุกมากขึ้น ที่ ๆ ผมมักจะออกไปหาอะไรกินกับเพื่อนก็คือ ตลาดนะครับ เพราะว่าตลาดเนี่ย มันมีอาหารอยู่เยอะ เราสามารถเลือกได้หลายอย่าง มันมีความหลากหลาย มากกว่าร้านอาหารนะครับ อย่างเช่นตลาดแถวบ้านผมเนี่ย มันจะมีโซนอาหารอยู่นะครับ แล้วในโซนอาหารเนี่ย มันก็จะมีร้านอาหารอยู่เยอะแยะมากมายเลย เป็นยี่สิบกว่าร้าน ซึ่งเราสามารถเลือกกินได้เต็มที่เลยนะครับ อาจจะสั่งจากร้านนู้นมาร้านนี้ก็ได้ มันมีก๋วยเตี๋ยว มีข้าวมันไก่ มีข้าวแกง มีอาหารตามสั่ง มีผัดไทย มีไอศกรีม มีข้าวหมูกรอบ มีเย็นตาโฟ มีน้ำปั่น มีน้ำผลไม้ คือมีหลายอย่าง เยอะมาก ๆ เลยนะครับ แล้วอาหารที่ตลาดเนี่ย เขาใช้เวลาในการทำ ไวมาก ๆ เลยนะครับ ประมาณห้านาทีก็ได้กินละ ถ้าเกิดว่าเราไปนั่งในร้านอาหารเนี่ย มันใช้เวลาในการทำนาน อาจจะสิบกว่านาที สิบห้านาที เพราะว่าเขาเสียเวลา ในการพิถีพิถันมากเกินไป เวลาที่ผมไปกับเพื่อนเนี่ย เราก็จะมีการตัดสินใจกันว่า จะกินอะไร อย่างเช่น ผมอยากกินข้าวมันไก่ เพื่อนอยากกินก๋วยเตี๋ยว เราก็จะนั่งตรงร้านข้าวมันไก่นั่นแหละ แต่ว่าเราจะสั่งก๋วยเตี๋ยวจากอีกร้านหนึ่งมา ตัวอย่างวิธีการสั่งนะครับ ผมก็เดินไปที่ร้านข้าวมันไก่ ก็บอกว่า “ป้าครับ เอาข้าวมันไก่พิเศษจานหนึ่งนะครับ เอาเครื่องในด้วย” แล้วเพื่อนผมก็เดินไปที่ร้านก๋วยเตี๋ยว แล้วก็บอกว่า “ป้าครับ เอาก๋วยเตี๋ยวรวมถ้วยหนึ่ง นั่งตรงร้านข้าวมันไก่นะครับ” จากนั้นก๋วยเตี๋ยวเขาก็จะเดินมาเสิร์ฟที่ร้านข้าวมันไก่เลย มาพร้อมกับเครื่องปรุงเลยนะครับ คือเราไม่ต้องเดินไปหยิบเครื่องปรุงที่ร้าน เขาจะบริการให้เต็มที่ ในระหว่างที่เรากินข้าวเนี่ย เราก็พูดคุยกับเพื่อนไปนะครับ พูดเรื่องนั้นเรื่องนี้ไป เวลาที่ผมกินข้าวกับเพื่อนเนี่ย ผมจะใช้เวลาในการกินนาน แต่ถ้าเกิดว่าผมนั่งกินคนเดียวเนี่ย ผมกินข้าวแป๊บเดียวก็เสร็จละ หลังจากที่เรากินข้าวกันอิ่มแล้ว เราก็คิดเงินนะครับ ปกติแล้วเวลาที่เรากินข้าวที่ตลาดเนี่ย เราจะไม่เรียกพนักงานมาเก็บตังค์นะครับ เพราะว่ามันจะเสียเวลา มันช้านะครับ คือเราเดินไปจ่ายที่คนทำอาหารเลยมันจะไวกว่า ผมก็เดินไปจ่ายค่าข้าวมันไก่ เพื่อนผมก็เดินไปจ่ายค่าก๋วยเตี๋ยว มันก็จบแล้วนะครับ พอเรากินข้าวเสร็จแล้ว ผมกับเพื่อนก็จะไปหาซื้อ น้ำปั่นกันในตลาดนะครับ มันก็จะมีหลายอย่างนะน้ำปั่นเนี่ย มีแตงโมปั่น มีกล้วยปั่น มีมะนาว มีส้ม มีสตรอเบอร์รี่ ผมชอบกินน้ำกล้วยปั่น กับมะพร้าวปั่นนะครับ แล้วที่ร้านเนี่ยมันจะมีให้เรา ใส่ถุงกับใส่แก้วนะครับ ถ้าเกิดว่าเราใส่ถุงเนี่ย มันจะราคาถูก ถุงละสิบบาท แต่ถ้าเกิดว่าเราใส่แก้วเนี่ย มันจะราคาแพงขึ้นมาเป็นสิบสองบาท สิบห้าบาท ผมก็เลยใส่ถุงดีกว่า มันถูกกว่าแล้วก็ได้เยอะกว่าด้วยนะครับ..ผมว่านะ นอกจากข้าวเที่ยงแล้ว ผมกับเพื่อนยังไปหาของกินกัน ตอนเย็นอีกนะครับ มันจะมีร้านขายของกินอยู่แถว ๆ มหาลัยนะ มีอยู่หลายสิบร้านเลยนะครับ มีตั้งแต่ร้านขายหมูปิ้ง ร้านขายไก่ปิ้ง ร้านขายปลาหมึก ร้านขายเครป ตำส้ม ผลไม้ นมปั่น น้ำปั่น ขายก๋วยเตี๋ยว แล้วก็อีกหลาย ๆ อย่างนะครับ นึกไม่ออก แต่ว่าเราไปที่นี่ เพื่อจะไปหาของกินเล่นเฉย ๆ นะครับ ไม่ได้จะกินเป็นจริงเป็นจัง คือปากมันว่าง ๆ ก็หาอะไรใส่ปากเฉย ๆ